钦定古今图书集成/明伦汇编/氏族典/第190卷 > 萧注
## 钦定古今图书集成/明伦汇编/氏族典/第190卷 > 萧注

按《宋史萧注传》：“注字岩夫，临江新喻人。磊落有大志，
尤喜言兵。举进士，摄广州番禺令。侬智高围州数月，
方舟数百攻城南，势危甚。注自围中出，募海滨壮士，
得二千人，因飓风起，纵火焚贼舟，破其众，自是每战
以胜归。蒋偕上其功，擢礼宾副使，广南驻泊都监。贼
还据邕管，余靖患其啸，诱诸洞以属注。注挺身入蛮”
中，施结恩信。贼破狄青，以知邕州，智高走大理国，母
与二弟寓特磨道，注帅师往讨，悉擒送阙下。拜西上
阁门副使，募死士使入大理取智高，至则已为其国
所杀，函首归献。转为使。居邕数年，阴以利啖广源群
蛮，而甲洞申绍泰犯西平，五将被害。谏官论注不法
致寇，罢为荆南钤辖。提点刑狱李师中又劾其沮威
嗜利。中使按验颇有实，贬泰州团练副使，改镇南军
节度副使。近臣有讼注广州功者，起为右监门将军、
邠州都监。熙宁初，以礼宾使知宁州。环庆李信之败，
列城皆坚壁，注独启关夜宴如平时。时有言“交人挫
于占城，众不满万，可取也”，遂以注知桂州。既至桂，种
酋皆来谒，注延访山川曲折，老幼安否，均得其驩心。
有献《征南策》者，辄不听。会沈起以平蛮自任，帝使代
注而罢。注归，卒于道，年六十一。诏优录其子。